Worcester F 80 Distinctiones

106 Lacrimantur flent et lugent

Lacrimantur. Flent et lugent vtiliter tria genera hominum: penitentes, pacientes, contemplantes.

¶ Penitentes, inquam, lacrimantur propter tria mala que commiserunt peccando. Primo, propter Dei offensum ut sic reconsilientur, Judith [8:14]: *Peniteamus et* *indulgentiam ejus* cum *lacrimis postulemus*. Secundo, propter maculam populi subjecti, sicut puer videns se cecidisse in lutum lacrimatur vt lauetur, Psal. [6:7]: *Lavabo per singulas noctes*. Treum. 1[:2]: *Lacrime eius in maxillis eius*.

¶ Tercio, propter plagam supplicii debiti, sicut ergo

/Fol. 250va/

prouidens torturam futuram lacrimatur ut fauetur, [4] Reg. 20[:5]: *Audiui orationem tuam, et* v*idi lacrimas tuas, et sanavi te*.

Patientes solent lacrimari propter tria.[[1]](#footnote-1) Primo propter improperium iniquitatis proprie, sicut mulier pro exprobato adulterio lacrimatur vt deleatur, Tob. 3[:11]: Sara *in oratione* persistente *cum lacrimis deprecabatur, vt ab improperio liberaret*. Secundo propter periculum iuuentis nature iacture, sicut nauta in periculo vt liberetur, *Judith* 13[:6]: *stetit ante* cubiculum, *cum lacrimis*. [2] Macc. 11[:6]: *Vt autem cognouerunt expugnari* presidium *cum lacrimis rogabant Dominum.* Tercio propter compassionem affliccionis aliene, sicut pro filio egro vt mitigetur, Jer. 13[:17]: *Deducet oculus meus lacrimam, quia captus est grex*.

¶ Contemplantes solent lacrimari propter tria. Primo propter consideracionem lucri, sicut trutannia ad elemosinam vt facilius habeatur, Psal. [125:5]: *Qui seminant in lacrimis*. Jer. 31[:16]: *Quiescat vox tua[[2]](#footnote-2) a* fletu, *quia merces operi tuo*. Tob. 3[:22]: *Post* lacrimas *et fletum*, *exsultationem infundis.* Secundo propter absenciam amici, Psal. [38:13]: *Auribus percipe lacrimas meas*. Tercio propter desiderium dilati gaudii, sicut puer pro nouis vestibus quia non habentur, Psal. [41:4]: *Fuerunt mihi lacrime mee*. Apo. 21[:4]: *Absterget Deus omnem lacrimam ab oculis*.

¶ De lacrima vide plus in capitulo [38] De contritione.

1. tria ] written in left margin. [↑](#footnote-ref-1)
2. tua ] *add.* tua. [↑](#footnote-ref-2)